text: Mette Bock officielt valgt som EU-spidskandidat
  22 september 2018 kl. 08.37
  Kulturminister Mette Bock er lørdag officielt blevet valgt som Liberal Alliances spidskandidat ved valget til Europa-Parlamentet til maj næste år.
  Mette Bock meddelte for 10 dage siden, at hun ville stille op som sit partis EU-spidskandidat. Lørdag formiddag medlemmerne i Liberal Alliance officielt valgt hende ved et møde i Ollerup på Fyn.
  Siden september 2010 har Mette Bock været Liberal Alliances spidskandidat til Folketinget i Sydjyllands Storkreds, og hun blev her valgt ind i Folketinget første gang i 2011 med 6.827 personlige stemmer. Hun genopstillede ved valget i 2015 og opnåede 11.588 personlige stemmer.
  Mette Bock er 61 år og bor i Horsens. Hun har været kulturminister og kirkeminister siden 28. november 2016, da Liberal Alliance og Konservative dannede regering sammen med Venstre.
  Så er det officielt! @mettebock er nu formelt valgt som Liberal Alliances spidskandidat til Europa-Parlamentet. 🙌🏻🇪🇺 #dkpol #eupol pic.twitter.com/hT4YkjTe6V
  Valget til Europa-Parlamentet finder sted 23.-26. maj næste år, mens næste Folketingsvalg skal afholdes inden den 19. juni 2019. Der bliver 14 danske pladser at kæmpe om ved næste valg til Europa-Parlamentet.
  
  